Peter Hummelgaard (S), 2023-04-11:
Tak for ordet, og tak også til alle ordførerne for de faldne bemærkninger og for diskussionen.
Det er jo tydeligt at høre, om end der er variationer i begejstringen for forslaget, at der om ikke andet er bred opbakning at finde, og det er vi selvfølgelig glade for.
For i Danmark skal man kunne færdes trygt og frit i det offentlige rum, uanset hvor man færdes og på hvilken tid af døgnet.
Det skal ikke være sådan, at man er bange for at gå en aftentur i mørket eller lade sine børn tage S-toget hjem fra en bytur.
Jeg er derfor glad for, at vi i dag behandler et lovforslag, som er et skridt på vejen for at sikre øget tryghed i det offentlige rum.
Konkret går lovforslaget ud på at etablere en forsøgsordning, der giver kommunerne mulighed for at anvende tryghedsvagter, der kan supplere politiets arbejde med at opretholde ro og orden.
Det er klart, at kriminalitet og utryghedsskabende adfærd er en opgave for politiet, og det er på ingen måde tanken, at de kommunale tryghedsvagter skal erstatte politiet.
Men efter regeringens opfattelse vil det kunne have en positiv effekt på trygheden generelt, hvis der kommer flere ansvarlige voksne i det offentlige rum.
De kommunale tryghedsvagter vil kunne anvendes i områder, som er særlig præget af utryghed.
Det kan f.eks. være i områder med støj og larm fra fester og forsamlinger, der er rykket ud i det offentlige rum, eller det kan være i områder, hvor der er en særlig risiko for indbrud.
Tryghedsvagterne vil kunne bidrage til at sikre tryghed i kraft af deres tilstedeværelse i gadebilledet og ved at agere ekstra øjne og ører for politiet.
Tryghedsvagterne vil også kunne henstille til personer at stoppe forstyrrende adfærd, og ved hjælp af kameraerne vil vagterne kunne dokumentere forstyrrelse af den offentlige orden eller øvrige strafbare forhold.
Det vil være op til de enkelte kommuner, om kommunerne vil gøre brug af ordningen.
Tryghedsvagterne skal være godkendte kommunalt ansatte vagter eller godkendte vagter ansat i autoriserede vagtvirksomheder, som har indgået aftale med kommunen.
Vi foreslår endvidere, at tryghedsvagterne skal gennemgå en særlig uddannelse, inden ansættelsen træder i kraft.
Tryghedsvagterne skal som nævnt supplere politiets arbejde med at opretholde ro og orden.
Derfor får tryghedsvagterne heller ikke beføjelser til at udstede bøder eller andre politimæssige beføjelser.
Brancheorganisationerne på vagt- og sikkerhedsområdet har også været meget tydelige på det her punkt.
De ønsker ikke, at tryghedsvagter tildeles politimæssige beføjelser.
Med lovforslaget lægges der op til, at forsøgsordningen vil løbe i 3 år fra den 1. juli 2023, og tanken er, at tryghedsvagterne vil anvendes til sommer, hvor mange aktiviteter rykker ud under åben himmel.
Alle kommuner vil uden særlig tilladelse kunne gøre brug af forsøgsordningen i perioden, og jeg håber, at ordningen vil blive taget godt imod af alle landets kommuner.
Det afgørende for regeringen er, at alle kan opholde sig trygt og frit i det offentlige rum, og jeg er derfor også glad for, at kommunerne med den foreslåede forsøgsordning får et nyt redskab i deres arbejde med at øge trygheden lokalt, og jeg er overbevist om, at lovforslaget vil kunne bidrage til at skabe et tryggere samfund.
Med de bemærkninger ser jeg frem til den videre behandling her i Folketinget og står som altid til rådighed for besvarelse af de spørgsmål, der måtte være i forbindelse med udvalgsarbejdet.
Tak for ordet.